b'\n_START_ARTICLE_\nS tramovi podprto mesto\n_START_PARAGRAPH_\nS tramovi podprto mesto je zgodovinsko-dokumentarna knjiga Janeza Kajzerja, ki vsebuje osemindvajset dalj\xc5\xa1ih in kraj\xc5\xa1ih sestavkov. Naslov knjige je povezan z Ljubljanskim potresom leta 1895, po katerem so bile \xc5\xa1tevilne mestne zgradbe podprte s tramovi, da se ne bi podrle. Iznajdljivi ljubljan\xc4\x8dani so sicer s tramovi podprli tudi \xc5\xa1tevilne manj prizadete zgradbe, plod tega dejanja pa je bila pridobitev dodatnih subvencijskih sredstev iz tedanje (Avstro-ogrske) dr\xc5\xbeavne blagajne._NEWLINE_Pisatelj je podatke \xc4\x8drpal predvsem iz slovenskih dnevnikov, tednikov, mese\xc4\x8dnikov in drugih periodi\xc4\x8dnih listov. Gradivo je dopolnil z arhivskimi viri, z obstoje\xc4\x8do literaturo in s pri\xc4\x8devanji ljudi._NEWLINE_Knjiga je iz\xc5\xa1la leta 1983, marca leta 1995 pa je ob stoletnici Ljubljanskega potresa iz\xc5\xa1el \xc5\xa1e ponatis.\n_START_SECTION_\nVsebina\n_START_PARAGRAPH_\nPrva zgodba govori o pogumu na\xc5\xa1ih prednikov, ki so se v \xc4\x8dasu, ko je bila ve\xc4\x8dina evropskih gora \xc5\xa1e neosvojenih, uspeli povzpeti na vrh Triglava. S tem dejanjem so prispevali k narodni samozavesti. Zadnja zgodba govori o prizadevanjih za najve\xc4\x8djo slovensko knji\xc5\xbenico \xe2\x80\x93 Narodno in univerzitetno knji\xc5\xbenico._NEWLINE_Med tema zgodbama so nanizane \xc5\xa1tevilne druge zgodbe in pripovedi. Nekatere govorijo o slovenskih spomenikih. Druge o tem kako smo Slovenci odkrivali in sprejemali nove tehni\xc4\x8dne izume: do\xc5\xbeivljanje gradnje prve \xc5\xbeeleznice, prvi filmi, nastanek prvih avtomobilov, izum televizijskega sprejemnika itd. V eni izmed zgodb je opisan veliki po\xc5\xbear, ki je uni\xc4\x8dil Nem\xc5\xa1ko gledali\xc5\xa1\xc4\x8de v Ljubljani (na lokaciji dana\xc5\xa1nje Slovenske filharmonije) in tako omogo\xc4\x8dil razvoj slovenskega gledali\xc5\xa1\xc4\x8da._NEWLINE_V knjigi je zbranih \xc5\xa1e veliko drugih zgodb, ki govorijo o najbolj mrzli zimi tiso\xc4\x8dletja, o polarnem siju, ki je prestra\xc5\xa1il pol Slovenije, predvsem pa o ru\xc5\xa1ilnem potresu, ki je leta 1895 prizadel Ljubljano. Opremljena je z zgodovinskimi fotografijami.'